ตลาดหุ้นเอเชียแดงลดลงเช้านี้ รับแรงกดดันหุ้นเทคโนโลยี-วิตกสงครามการค้าสหรัฐฯ-จีน
ตลาดหุ้นเอเชียลดลงเช้านี้ รับแรงกดดันหุ้นเทคโนโลยี-วิตกสงครามการค้าสหรัฐฯ-จีน
4 ก.ค. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ (4 ก.ค.61) ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงเมื่อคืน เพราะได้รับแรงกดดันจากการร่วงลงของหุ้นกลุ่มเทคโนโลยี
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,679.00 จุด ลดลง 106.54 จุด, -0.49%
ดัชนี SSE Composite ตลาดหุ้นจีนเปิดวันนี้ที่ 2,776.63 จุด ลดลง 10.26 จุด, -0.37%
ดัชนี HSI ตลาดหุ้นฮ่องกงเปิดวันนี้ที่ 28,546.32 จุด เพิ่มขึ้น 0.75 จุด, +0.00%
ดัชนี TAIEX ตลาดหุ้นไต้หวันเปิดวันนี้ที่ 10,714.25 จุด ลดลง 1.47 จุด, -0.01%
ดัชนี KOSPI ตลาดหุ้นเกาหลีใต้เปิดวันนี้ที่ 2,270.95 จุด ลดลง 1.81 จุด, -0.08%
ดัชนี FTSE STI ตลาดหุ้นสิงคโปร์เปิดวันนี้ที่ 3,230.59 จุด ลดลง 5.31 จุด, -0.16%
ดัชนี FBMKLCI ตลาดหุ้นมาเลเซียเปิดวันนี้ที่ 1,682.96 จุด เพิ่มขึ้น 2.59 จุด, +0.15%
โดยหุ้นกลุ่มเทคโนโลยีของสหรัฐฯร่วงลงเมื่อคืนนี้ โดยเฉพาะหุ้นเฟซบุ๊กที่ร่วงลงถึง 2.35% หลังจากวอชิงตัน โพสต์ รายงานว่า หน่วยงานต่างๆของสหรัฐ ซึ่งรวมถึงคณะกรรมการกำกับหลักทรัพย์และตลาดหลักทรัพย์ของสหรัฐฯ (SEC) และสำนักงานสอบสวนกลางสหรัฐ (FBI) กำลังขยายขอบข่ายการสอบสวนกรณีที่บริษัทแคมบริดจ์ อนาลิติกา มีส่วนเกี่ยวข้องกับการรั่วไหลของข้อมูลผู้ใช้เฟซบุ๊ก แม้ว่าก่อนหน้านี้ นายมาร์ค ซัคเคอร์เบิร์ก ประธานเจ้าหน้าที่บริหารของเฟซบุ๊ก ได้เข้าให้ปากคำต่อสภาพคองเกรสสหรัฐ เพื่อชี้แจงกรณีดังกล่าวแล้วก็ตาม
นอกจากนี้ ภาวะการซื้อขายในตลาดหุ้นนิวยอร์กยังได้รับแรงกดดันจากความวิตกกังวลเกี่ยวกับสงครามการค้าระหว่างสหรัฐฯและจีน ซึ่งรวมถึงรายงานข่าวที่ว่า รัฐบาลสหรัฐฯอาจปฏิเสธคำร้องของบริษัทไชน่า โมบายล์ ในการเข้าไปดำเนินธุรกิจในสหรัฐฯ โดยอ้างเหตุผลด้านความมั่นคง
ขณะที่ในวันศุกร์ที่ 6 ก.ค.นี้ จะเป็นวันที่สหรัฐเตรียมเรียกเก็บภาษี 25% ต่อสินค้านำเข้าจากจีนจำนวนมากกว่า 800 รายการ คิดเป็นมูลค่า 3.4 หมื่นล้านดอลลาร์ ทางด้านจีนก็เตรียมเก็บภาษี 25% ต่อสินค้าสหรัฐในวงเงินเดียวกันในวันดังกล่าวเช่นกัน